b'\n_START_ARTICLE_\nAnders Nilsson\n_START_SECTION_\nSeuraura\n_START_PARAGRAPH_\nNilsson on Lule\xc3\xa5 HF:n kasvatti. H\xc3\xa4n purki seuran Elitserien-joukkueen paidan ensimm\xc3\xa4isen kerran yhteen otteluun kaudella 2007\xe2\x80\x932008, mutta teki Elitserien-debyyttins\xc3\xa4 kaudella 2008\xe2\x80\x932009, jolloin Nilsson pelasi yhdess\xc3\xa4 ottelussa 28 minuuttia. H\xc3\xa4n pelasi miesten pelej\xc3\xa4 my\xc3\xb6s yhden ottelun verran lainalla Ruotsin I-divisioonan Kalix Ungdoms HC:ss\xc3\xa4. New York Islanders varasi Nilssonin kolmannella kierroksella 62. pelaajana NHL:n varaustilaisuudessa 2009. Varsinaisella Elitserienin tulokaskaudellaan 2009\xe2\x80\x932010 h\xc3\xa4n jakoi varsin tasaisesti Luulajan torjuntavastuun Mattias Modigin kanssa ja pelasi 27 runkosarjaottelua. Kaudella 2010\xe2\x80\x932011 Nilsson nousi joukkueen p\xc3\xa4\xc3\xa4asialliseksi vastuunkantajaksi. H\xc3\xa4nell\xc3\xa4 oli koko Elitserienin paras p\xc3\xa4\xc3\xa4stettyjen maalien keskiarvo (1.92). Dinamo Minsk varasi Nilssonin ensimm\xc3\xa4isell\xc3\xa4 kierroksella 10. pelaajana KHL:n varaustilaisuudessa 2011._NEWLINE_Toukokuussa 2011 Nilsson teki kolmivuotisen tulokassopimuksen New York Islandersin kanssa. H\xc3\xa4n pelasi suurimman osan kaudestaan AHL-joukkue Bridgeport Sound Tigersissa ja valittiin liigan helmikuun 2012 kuukauden maalivahdiksi, mutta Nilsson pelasi kauden aikana my\xc3\xb6s nelj\xc3\xa4 NHL-ottelua. H\xc3\xa4n teki NHL-debyyttins\xc3\xa4 19. marraskuuta 2011 Boston Bruinsia vastaan, kun Nilsson vaihdettiin Islandersin maalille Rick DiPietron tilalle ottelun kolmanteen er\xc3\xa4\xc3\xa4n. Nilsson torjui ottelussa 14 kertaa ja p\xc3\xa4\xc3\xa4sti kolme maalia. Islanders h\xc3\xa4visi ottelun lopulta 0\xe2\x80\x936. Seuraavassa ottelussa 21. marraskuuta 2011 vieraissa Pittsburgh Penguinsia vastaan h\xc3\xa4n pelasi ensimm\xc3\xa4isen NHL-ottelun aloittavana maalivahtina. Nilsson torjui Islandersin 5\xe2\x80\x930-voittoon p\xc3\xa4\xc3\xa4ttyneess\xc3\xa4 ottelussa 31 kertaa. Seuraavassa NHL-ottelussaan 4. maaliskuuta 2012 New Jersey Devilsia vastaan Nilsson torjui ensimm\xc3\xa4isen NHL-voittonsa ja nollapelins\xc3\xa4, kun Islanders voitti ottelun voittomaalikilpailun j\xc3\xa4lkeen lukemin 1\xe2\x80\x930. H\xc3\xa4nest\xc3\xa4 tuli joukkueen seurahistorian ensimm\xc3\xa4inen maalivahti, jonka ensimm\xc3\xa4inen voitto on p\xc3\xa4\xc3\xa4ttynyt nollapeliin._NEWLINE_Kauden 2012\xe2\x80\x932013 Nilsson pelasi kokonaan Islandersin farmijoukkue Sound Tigersissa, mutta h\xc3\xa4nen kautensa p\xc3\xa4\xc3\xa4ttyi kuitenkin tammikuussa 2013 B12-vitamiinin puutostilan vuoksi. Kaudella 2013\xe2\x80\x932014 Nilsson taisteli tasaisesti Islandersin kakkosmaalivahdin paikasta Kevin Poulinin kanssa. H\xc3\xa4n pelasi kauden aikana NHL:ss\xc3\xa4 19 runkosarjaottelua. Toukokuussa 2014 Dinamo Minsk kauppasi Nilssonin KHL-oikeudet Ak Bars Kazaniin, jonka kanssa h\xc3\xa4n teki vuoden mittaisen sopimuksen heti seuraavana p\xc3\xa4iv\xc3\xa4n\xc3\xa4. Kaudella 2014\xe2\x80\x932015 Nilssonin p\xc3\xa4\xc3\xa4stettyjen maalien keskiarvo (1.54) oli liigan paras ja h\xc3\xa4n torjui my\xc3\xb6s eniten nollapelej\xc3\xa4 (6). Nilsson valittiin KHL:n helmikuun 2015 kuukauden maalivahdiksi sek\xc3\xa4 kauden aikana my\xc3\xb6s nelj\xc3\xa4 kertaa liigan viikon maalivahdiksi (30. marraskuuta 2014, 22. helmikuuta 2015, Gagarin Cup -pudotuspelien puoliv\xc3\xa4lier\xc3\xa4t sek\xc3\xa4 v\xc3\xa4lier\xc3\xa4t). H\xc3\xa4net valittiin kauden p\xc3\xa4\xc3\xa4tteeksi KHL:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. _NEWLINE_Hein\xc3\xa4kuussa 2016 Blackhawks kauppasi Nilssonin oikeudet Edmonton Oilersiin vaihdossa hy\xc3\xb6kk\xc3\xa4\xc3\xa4j\xc3\xa4 Liam Coughliniin. Nilsson teki samalla vuoden mittaisen sopimuksen Oilersin kanssa. H\xc3\xa4n aloitti kauden 2015\xe2\x80\x932016 seuran NHL-joukkueessa Cam Talbotin aisaparina ja pelasi 26 ottelua. Helmikuussa 2016 Oilers kuitenkin l\xc3\xa4hetti Nilssonin farmijoukkue Bakersfield Condorsiin, josta seura puolestaan nosti NHL-vahvuuteensa Laurent Broissoitin. Nilsson pelasi siell\xc3\xa4 kaksi ottelua, kunnes NHL:n siirtotakarajalla, helmikuussa 2016 Oilers kauppasi h\xc3\xa4net St. Louis Bluesiin vaihdossa Niklas Lundstr\xc3\xb6miin ja kes\xc3\xa4n 2016 viidennen kierroksen varausvuoroon. Siirron taustalla oli Bluesin tarve saada tasokas maalivahti paikkaamaan Brian Elliottin loukkaantumista. Nilsson pelasi loppukaudella kolme ottelua, kunnes Elliottin kuntouduttua h\xc3\xa4n puki muutamaan Chicago Wolvesin otteluun joukkueen AHL-kauden loppuun.\n_START_SECTION_\nMuuta\n_START_PARAGRAPH_\nNilsson on toisen polven Ruotsin p\xc3\xa4\xc3\xa4sarjatason maalivahti, sill\xc3\xa4 h\xc3\xa4nen is\xc3\xa4ns\xc3\xa4 Peder Nilsson torjui aikoinaan Djurg\xc3\xa5rdens IF:ss\xc3\xa4. Andersin veli Jens Nilsson on pelannut my\xc3\xb6s j\xc3\xa4\xc3\xa4kiekkoa.'